अजमेर। जवाहर लाल नेहरू अस्पताल सहित शहर की विभिन्न सरकारी डिस्पेंसरियों में मरीजों की बढ़ती भीड़ से यह साबित हो रहा है कि सरकार की निशुल्क दवा योजना के तहत मिल रही जेनरिक दवाएं असर कर रही हैं, लोगों का भरोसा उसमें बढ़ रहा है। एक और बड़ा प्रमाण यह है कि ब्रांडेड दवाओं की बिक्री का ग्राफ एकदम नीचे आ गया। सौ से ज्यादा मेडिकल स्टोर तो बंद ही हो चुके हैं।
ऐसे में डॉक्टर्स द्वारा यह कहना कि सरकार की दवा देरी से असर करती है बेमानी है।जिले भर में ब्रांडेड दवाओं के कारोबार में करीब 30 प्रतिशत तक कमी आई है। मेडिकल स्टोरों पर रोजाना दो से ढाई करोड़ रुपए की दवाएं बिकती थीं, लेकिन अब यह आंकड़ा घटकर 1.65 लाख से 1.90 लाख रुपए के बीच रह गया। सौ से अधिक मेडिकल स्टोर बंद हो चुके हैं, दवा कारोबारियों ने दूसरे कारोबार शुरू कर दिए हैं।
जिला औषधि नियंत्रक ईश्वर यादव के मुताबिक जिले में करीब 12 सौ से अधिक मेडिकल स्टोर हैं। जनाना अस्पताल के सामने, ब्यावर, किशनगढ़, सरवाड़, केकड़ी, अरांई, पीसांगन सहित अन्य कस्बों में दवाओं की बिक्री कम होने पर मेडिकल स्टोर बंद हो गए हैं।
माह में एक-दो मेडिकल स्टोर बंद करने के लिए आवेदन भी आ रहे हैं। पहले महीने में दस बारह दुकानों के लाइसेंस के लिए आवेदन आ जाते थे, अब लगभग नहीं आ रहे हैं। अजमेर जिला केमिस्ट एसोसिएशन के संयोजक श्याम नागरानी ने बताया कि जिले के बंद हो रहे मेडिकल स्टोर पर काम करने वाले फार्मासिस्ट को सरकार डीटीसी काउंटर्स पर समायोजित किया जाना चाहिए।
hin_Deva hin_Deva hin_Deva hin_Deva